Ney Matogrosso

Ney de Souza Pereira, Ney Matogrosso izenez ezagunagoa (Bela Vista, 1941eko abuztuaren 1a), abeslari, dantzari, aktore eta antzerki zuzendari brasildar bat da.

Secos & Molhados taldeko kide ohia da (1973-1974).

Rolling Stone aldizkariak historiako hirugarren brasildar ahotsik handiena izendatu zuen, eta historiako hogeita hamaikagarren brasildar artistarik handiena. 

 Biografia 

 Haurtzaro eta gaztaroa 
Antônio Mattogrosso Pereira militarraren eta Beita de Souza Pereiraren semea da.

Bela Vista hirian jaio zen, Paraguaiko mugan, eta haurtzaro nomada eduki zuen.  

Bere izen artistikoa 1971n hartu zuen, São Paulora joan zenean.  

Txikitatik erakutsi zuen talentu artistikoa: abestu, margotu eta antzeztu egiten zuen. Bere haurtzaroa eta nerabezaroa bakardadeak markatu zituen, familiak ulertzen ez zuela eta beste mutilengandik desberdina zela sentitzen baitzuen. 18 urte bete zituenean, bisexuala zela aitortu zuen eta bere familiaren etxea uztea erabaki zuen Aire Armadan sartzeko. 

Garai hartan Ney oraindik ez zegoen erabakita bere etorkizuneko lanbideaz. Antzerkiari eta musikari buruz irakurtzea gustatzen zitzaion, eta nerabezarotik astebururo bere jaioterriko eta inguruko hirietako tabernetan eta kabareteetan abesten zuen, lagun talde batekin. 

Ondoren, indar armatuetan zerbitzatzeari utzi eta Brasilian bizi izan zen, bere lehengusuaren etxean, eta han Barruti Federalaren Oinarrizko Ospitaleko anatomia patologikoko laborategian lanean hasi zen. 

Urte batzuk geroago, unibertsitateko jaialdi batean parte hartzera gonbidatu zuten, eta han ahots laukote bat osatu zuen. Jaialdiaren ondoren, telebistako programa batean dantza eta abestu egin zuen. Antzerkian ere jarri zuen arreta, aktore arloan profesional bihurtzea erabakiz. Amets horri jarraituz, Hiriburu Federala utzi eta Rio de Janeiron lurreratu zen 1966an, eta han larruzko eskulanak egin eta saltzetik bizitzen hasi zen. Neyk hippie bizitzaren filosofia erabat bereganatu zuen. 
eskuinera|thumb| Ney Matogrosso bere ibilbidearen hasieran.

 Musika ibilbidearen hasiera 
Garai hartan, Rio de Janeiro, São Paulo eta Brasilia artean bizi izan zen, João Ricardo musika-ekoizlea ezagutu zuen arte  . Ricardo musika-talde baterako abeslari baten bila zebilen eta Ney Secos & Molhados taldeko abeslari izatera gonbidatu zuen. Taldearekin bi album grabatu zituen, biak izen berekoak eta gaur egun desagertuta dagoen Continental diskoetxeak argitaratuak, 1973 eta 1974 urteen artean. Diskoak milioi bat kopia baino gehiago saldu zituen  eta hainbat arrakasta sortu zituen, hala nola: "Rosa de Hiroshima", Gerson Conradek musikatutako Vinicius de Moraesen poema bat edota "O Vira", "Sangue Latino", "O Patrão Nosso de Cada Dia"; eta bigarren diskoan "Flores Astrais" abestia nabarmendu zen. 

1974an Secos & Molhados utzi zuen  eta hurrengo urtean bere lehen bakarkako albuma kaleratu zuen, Água do Céu - Pássaro (O homem de Neanderthal izenburupean ere ezaguna). Azalean Matogrosso ageri zen, margotua eta larruekin jantzia. Basoko animalien soinuak sartu zituen diskoan. Água do Céu bitxiegitzat jo zuten eta salmenta hutsalak eduki zituen. Bertan, Amalia Rodrigues edo Milton Nascimentoren abestien bertsioak grabatu zituen.

1976an iritsi zitzaion aitortza Bandido albumarekin. "Bandido Corazón" abestia Rita Leek konposatu zuen eta arrakasta handia izan zen. Garai hartan, Neyk eskandalizatu egin zuen Brasil, egiten zituen performazeengatik. 

Ondoren etorri ziren Pecado (1977), Feitiço (1978) eta Seu Tipo (1979) diskoak.

1970eko hamarkada amaieran eta 1980ko hamarkada hasieran diktadura militarrak hainbatetan mehatxatu zuen Ney.

Androginiaren estetikaren aitzindari nagusietako bat izan zen eta koreografia erotikoak aurkezten zituen.

 Diskografia 

 Estudioko albumak 

 Erreferentziak 

 Kanpo estekak 

Kategoria:Portugesezko abeslariak
Kategoria:Brasilgo ekologistak
Kategoria:Brasilgo abeslariak
Kategoria:Brasilgo musikariak
Kategoria:Hegoaldeko Mato Grosso estatuko jendea